Foto’s: Media-slang eintlik van Klein-KaribaDie luislang en sy prooi. Foto: Cor Viljoen ŉ Veldgids van die Klein-Kariba-vakansieoord in Limpopo was Vrydag verbaas toe hy sy eie foto’s van ŉ luislang wat ŉ bokkie probeer vreet in die media sien, saam met beriggewing dat dit op ŉ spoglandgoed in die ooste van Pretoria plaasgevind het. Cor Viljoen (38), wat al die afgelope drie jaar by die oord werk, het Vrydag aan Maroela Media gesê sy paaie het verlede Donderdagaand met dié veelbesproke slangwyfie sŉ gekruis. “Veiligheidswagte het my omstreeks 23:15 gebel en gesê die slang is besig om ŉ bokkie naby die oord se tenthuise te vreet,” het Viljoen gesê. Viljoen, wat self op die oord bly, is na die gebied en het tot sowat 02:00 by die slang gesit terwyl sy haar prooi probeer inkry het. Hy het in dié tydperk verskeie foto’s op sy selfoon geneem sonder om die luislang te steur. “Sy was sowat 2,7 meter lank. Haar prooi was ŉ bosbokooi wat sowat twee weke oud was. Sy het die bok se kop ingesluk en toe sy by die ooi se skouers kom, het sy besef dit is te groot vir haar. Sy het dit uitgespoeg en is kort daarna die veld in.” Viljoen het gesê die bok was reeds deur die slang doodgedruk toe hy daar opgedaag het. Veiligheidsbeamptes het die bokkie se karkas in die veld gaan gooi vir roofdiere om aan te vreet. Viljoen, wat al die afgelope 17 jaar lank slange in die Bela Bela- en Nylstroom-omgewing vang, het gesê so ŉ verskynsel is nie ongewoon in die omgewing nie. Dit is egter dalk ongewoon vir Pretorianers wat in die Silver Lakes-landgoed woon soos wat berig is. Dit het intussen aan die lig gekom dat daar verlede Vrydagaand ŉ soortgelyke voorval by dié landgoed plaasgevind het en dat die luislang verwyder is. Daar is verkeerdelik aangeneem dat dié voorval met Viljoen se foto’s verband hou. Hy het bygevoeg dat die luislang nie ŉ gevaar vir vakansiegangers inhou nie.